**Ermitas Fernández Fernández**, nada en Vilar de Cas (Moreira, Castroverde) en 1945, é unha mestra, pedagoga e profesora galega.

Traxectoria
-----------

Diplomouse en Maxisterio en Lugo. Cando rematou os estudos, o seu primeiro destino como mestra foi un colexio en Vilarbuxán, Bóveda.

No ano 1968 marchou traballar a unha escola unitaria de Maderne (A Fonsagrada), na que pasou nove anos, onde impartiu clase a 52 nenos de idades diferentes nunha mesma aula. Durante ese tempo coñeceu varios mestres da Acción Católica, cuns fortes ideais innovadores, influíndo sobre o seu pensamento pedagóxico. Deste xeito, Ermitas comeza a transformar a súa clase nun espazo no que prima a liberdade, empregando fundamentalmente a conversación e o diálogo.

En 1977 formou parte do arranque do programa Preescolar na Casa, co que recorreu toda Galicia. Durante os anos 80 e 90 participou en abundantes encontros e intercambios con proxectos educativos, relacionados coa infancia, a familia e o medio rural, a nivel nacional e internacional (fundamentalmente en América Latina e a Unión Europea).

No ano 2001 constitúese a Fundación Preescolar na Casa, na que Ermitas asume o cargo de directora executiva. Actualmente participa no programa AMIE (Actores Medio Rural Infancia) sendo a única das tres importantes pedagogas galegas ―María Barbeito, Antonia de la Torre e Ermitas Fernández― que continúa activa. Agora, defende que a educación do ser humano non debe comezar no momento no que este nace, senón con anterioridade, e resalta tamén a importancia de educar aos futuros pais e nais para que poidan tomar conciencia do que supón ter un fillo.

Formou parte das trinta docentes máis innovadoras da escola española durante a etapa do franquismo, ata os primeiros anos do século XXI, aparecendo no ano 2004 na revista Cuadernos de Pedagogía.

Recoñecementos
--------------

En 2006, foi elixida polo Grupo El Correo (El Correo Gallego, Galicia Hoxe e Radio Obradoiro) como "galega do mes" polo seu papel como directora do programa "Preescolar na Casa".

Forma parte da selección de educadoras senlleiras da mostra *Educación en feminino, un paseo pola historia*, organizado polo alumando da Facultade de Formación do Profesorado do campus de Lugo.

Notas
-----

1. 1 2  Redacción (2 de outubro de 2006). "EL CORREO elige Gallega del Mes a la maestra Ermitas Fernández". *elcorreogallego.es* (en castelán). Consultado o 26 de decembro de 2020.
2. 1 2  Borrajo Borrajo, Genara (2004). "Ermitas Fernández Fernández : la educación en las aldeas gallegas". *Cuadernos de pedagogía*.
3. ↑  "Tres maestras gallegas, en la élite de la renovación pedagógica- Foro por la Memoria". *www.foroporlamemoria.info*. Consultado o 2020-12-26.
4. ↑  "Estudantes de Formación do Profesorado presentan na Biblioteca Provincial ‘Un paseo pola historia da educación en feminino’". *Universidade de Santiago de Compostela*. Consultado o 2020-12-28.

Véxase tamén
------------

### Bibliografía

* Fernández, E. (2000). "Preescolar na casa: la educación infantil-familiar (Galicia)". *Revista de Educación* (322): 143–158. ISSN 0034-8082.
* Couceiro Castro M. (2021). *A Galiza feminista. Tebras e alboradas*. Galaxia

### Outros artigos

* Preescolar na casa
* Asociación Socio-Educativa Antonio Gandoy

### Ligazóns externas

* *Historia de Preescolar na casa*. Asociación socio-educativa Antonio Gandoy.

|  |  |
| --- | --- |
| Control de autoridades | 
* Wd: Q104523680
* Dialnet: 18988

 |